**№ 1-дәріс. (2 сағат)**

**1-модуль бойынша. Тақырып: Тіл және әдебиет. Тіл - жалпы адамзаттық құндылық. Қазақ тілі – байырғы тіл, ұлттық тіл.**

Қазақ тілі - қазақ халқының ұлттық, Қазақстан Республикасының мемлекеттік тілі. Қазіргі қазақ тілі өзара туыстас ру-тайпа одақтарының бірігуі және соның негізінде қазақ халқы мемлекеттігінің құрылуы нәтижесінде 15-17 ғасырда қалыптасқан. Бұл тілде Қазақстанда және Қытай халық республикасында, Монғол халық республикасында, Иран, Түркия, сондай-ақ ТМД елдерінде: Ресей, Өзбекстан, Қырғызстан, Түрікменстан т.б. аймақтарда тұратын 11 млн. астам қазақ (1997) сөйлейді. Туыстық тегі жағынан қазіргі қазақ тілі Батыс түркі тілдерінің қыпшақ тобына кіретін: ноғай, қарақалпақ, қырғыз, татар, қырым татары, башқұрт, қарашай, балқар және осы топтағы өзге де тілдермен жақын туыстық қатынаста тұрады.

Қазақ тілінің тарихи тамыры тым әріден басталды. Егер біз қазақ ұлтының қалыптасуын ұдайы даму процесі ретінде оның ұлттық негізінің ажырамас құрамы - үйсін, қаңлы т.б. ру-тайпалық одақтардың тарихымен мұралық байланыста қарастырсақ, онда ол көне, орта және жаңа болып басты-басты үш дәуірге бөлінеді. Бұлар өз ретінде түрлі тарихи жағдайлар, басқа да әсерлерге байланысты қазақ этносы тілінің әрқилы қалпын танытатын кезеңдерге салаланады.

Қазіргі қазақ тілін ру-тайпалық тілдердің ұзақ тарихи даму барысында қалыптасып, тұтастыққа қолы жеткен бір бүтін тіл деп қабылдасақ, ол өзінің осы ұзақ тарихының көне, орта және қазіргі даму кезеңдерінде әр алуан жағдайларды басынан кешіргенін мойындағанымыз жөн.

Қазақ тілімен байланыста болған тілдерді екі топқа бөлуге болады: туыстас, түркі тектес тілдер мен туыс емес (мыс: оған қытай, иран, араб, монғол, тұнғысманчжур, славян және т.б.) тілдерді жатқызуға болады. Осыған орай қазақ тілінің басқа тілдермен байланысуының сипаты және нәтижелері бірдей еместігін көрсеткен жөн.

Қазіргі кезде дүние жүзінде 5651 тіл бар, оларда сөйлейтіндер саны миллиардтан асады. Сөйлеушісінің саны жағынан алғанда қазақ тілі жер жүзіндегі 5651 тілдің арасында қазір 70-ші орында.

Көпұлтты (көптілді) мемлекетте халықтың ұлттық құрамына қарамай іс қағаздарын, мектеп пен жоғары оқу орындарында оқыту, мәдениет, баспасөз бен байланыс (почта, телеграф т.б.) орындарында, құқық қорғау мен әскер бөлімдерінде, сот істерін жүргізу т.б. міндетті деп саналатын саясиқұқықтық қасиеті бар мәртебелі тіл - мемлекетіміздің тілін жан-жақты дамыту және оның қолдану аясын кеңейту үшін мемлекет тарапынан белгілі бір уақытқа жоспарланған жан-жақты бағдарламалар жасалады. Мемлекеттік тіл әрдайым мемлекеттің қорғауында және оның қамқорлығында болады. Бұл туралы Республикамыздың Тіл туралы Заңында (1997 ж.) анық айтылған.

Қазақ тілінің жазуы да тарихи өзгерістерге ұшырап отырған, қазір кириллицаға негізделген.

Туыстас тайпалық тілдердің көптігі мен олардың шашыраңқы орналасқанына қарамастан, қазақ әдеби тілі бірыңғай диалектілік негізде қалыптасты. Оның тұтастығы мен қуаттылығын да осымен түсіндіруге болады. Қазақ тілі - табиғатынан бай, көркем де, бейнелі ұлттық тіл.

Қазақ тілі ғылым ретінде өркендеп, 60-70 жыл ішінде фонетика, морфология, синтаксис салаларын былай қойғанда ішінара диалектология, стилистика, лексикология, фонология, тіл мәдениеті, терминология сияқты салаларға бөлініп, оған пайымды зерттеулер жүргізілген. Қазақ тілі ғылым, білім ретінде әлемдік түркологияда алдыңғы қатарға шықты.

**Шағын мәтінді оқып, өз ойыңызбен толықтырыңыз.**

Қазақ тілі – қазақ халқының ана тілі. Қазақстан Республикасының мемлекеттік тілі. ХХ ғасырдың басында Абай өзінің жиырма бесінші сөзінде «Орысша оқу керек, хикметте мал да, өнер де, ғылым да – бәрі орыста тұр. Зарарынан қашық болу, пайдасына ортақ болуға тілін, оқуын, ғылымын білмек керек. Оның себебі олар дүниенің тілін білді, мұндай болды. Сен оның тілін білсең, көкірек көзің ашылады. Әрбіреудің тілін, өнерін білген кісі онымен бірдейлік дағуасына кіреді, аса арсыздана жалынбайды», - деген болатын. Әрине, мақсат орыс тілінен бір күнде бас тарту емес, қазақ тілі мен орыс тілін бір-біріне қарсы қою да емес. Дегенмен, қазақ тілінің мемлекеттік мәртебесін шын мәнінде алуы ғана мемлекетті мемлекет ете алады. Сондықтан, мемлекеттік, яғни қазақ тілін оқу қажеттілігі туып отыр.

**12. Мәтін бойынша тапсырма:**

а) Абай жиырма бесінші сөзінде не туралы айтқан?

ә) Мемлекеттік тіл қай дәрежеде?

**Мына өлеңдерді толықтырыңыз.**

1. Сүйемін туған тілді - анам тілін

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Шыр етіп жерге түскен минутымнан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

Тілім барда айтылар сыр ойдағы.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Өшсе тілім, мен де бірге өшемін.

3. Ана тілің арың бұл,

Ұятың боп тұр бетте.

\_\_\_\_\_\_\_\_\_\_\_\_\_\_\_\_\_\_\_,

Өз тіліңді құрметте!

4. Ана тілін білмеген,

\_\_\_\_\_\_\_\_\_\_\_\_\_\_\_\_\_.

Ана тілін сүймеген

\_\_\_\_\_\_\_\_\_\_\_\_\_\_\_\_\_ .

5. \_\_\_\_\_\_\_\_\_\_\_\_\_\_\_\_\_ арылмасын,   
 \_\_\_\_\_\_\_\_\_\_\_\_\_\_\_\_\_тарылмасын,   
 \_\_\_\_\_\_\_\_\_\_\_\_\_\_\_\_ сыр шерітсек   
 \_\_\_\_\_\_\_\_\_\_\_\_\_\_\_\_ жарылмасын.

**Мына мәтін бойынша жұмыс жасаңыз:**

- мәтіннің стилін анықтаңыз;

- терминдерді теріп жазыңыз;

- мәтін бойынша жоспар құрыңыз;

- мәтін мазмұнын баяндаңыз.

Қазақстанның болашағы – қазақ тілінде. Бұл – Қазақстан Республикасының Президенті Нұрсұлтан Әбішұлы Назарбаевтың сөзі. Бұл тұжырым мемлекеттік мәртебеге ие болған қазақ тілінің ертеңгі келешегін айқындаумен қатар оның әлі қоғамдық өміріміздің барлық саласында күнделікті қолданыс құралы бола алмай отырған бүгінгі жағдайын да көрсетеді. Өздеріңіз білесіздер, Тіл туралы заңдар шығарылып, бағдарламалар жасалды. Сан жыл теперіш көріп келген ана тілдік кеңістікте қозғалыс басталып, ол қоғамдық өмірде еркін қолдануға бет алды. Мемлекеттік ұйымдар мен жергілікті өзін-өзі басқару органдарында іс-қағаздары мемлекеттік тілге көшіріле бастады. Қазақ тілінде шығатын бұқаралық ақпарат құралдардың саны арта түсті. Мұның бәрі қуанарлық жағдай. Бірден бәрін үйреніп, біліп кету де мүмкін емес. Мысалы, Тәуелсіздік алғаннан бері, саяси-әлеуметтік салада елеулі өзгерістер жүзеге асты. Экономикамыз белгілі деңгейде қалыптасты. Демографиялық жағдай осыдан он жыл бұрынғымен салыстыруға келмейді. Қазір қазақ ұлтының саны еліміздегі халықтың 63 пайызын құрап отыр. Мемлекеттік тіл баяу болса да, Қазақстанды туған елім, өз жерім дейтін этнос өкілдері мен диаспоралар үшін қажеттілікке айналып келеді. Ең бастысы - ұлттық тіл ұлттық сананың, ұлттық намыстың жоғарылығына, оның қажеттілік деңгейіне байланысты екенін де ескермеуге болмайды. Өзін ешкімнен артық та, кем де емес дәрежеде сезіну халқымызға жетпей отыр. Әзірге тәуелсіздік рухы баршамызды толыққанды түлете алмай отырғаны шындық. Түркі әлемінің асыл перзентінің бірі Мұстафа Шоқайдың: Ұлттық рухсыз ұлт тәуелсіздігі болуы мүмкін бе? Тарих ондайды көрген жоқ та, білмейді де. Ұлт азаттығы - ұлттық рухтың нәтижесі. Ал ұлттық рухтың өзі ұлт азаттығы мен тәуелсіздігі аясында өсіп дамиды, жеміс береді» дегенін де еске сала кетсек, артық болмас. Мемлекеттік тілдің тағдыры ұлттық оң болмыстың оянуын қажет етіп тұр. Шынына келгенде, қазақ тілінің тағдыры қазақтың өз қолында. Бұған жиырма жылдық жаңа өміріміз де, алдыңғы қатарлы елдердің тарихи тәжірибелері де толық дәлел бола алады.

(интернеттен)

**М. Шоқайдың бұл сөзімен келісесіз бе? Идеялық мәні неде?**

**Оқыңыз.**

Қазақтың ұлы ақыны Абай атамыз «Тіл өнері – дертпен тең» десе,

Асан қайғы:

Таза мінсіз асыл тас,

Су түбінде жатады.

Таза мінсіз асыл сөз,

Ой түбінде жатады.

Су түбінде жатқан тас,

Жел толқытса шығады.

Ой түбінде жатқан сөз,

Шер толқытса шығады, - деген екен.

**Ғұламалардың айтар ойы неде? Дерт, шер сөздері төңірегінде пікірлесіңіз.**

**Мына сөздердің синонимін табыңыз.**

Дерт, мінсіз, асыл тас, жел толқыту, шер толқыту, су түбінде, асыл сөз.

**«Қазақ тілі: бүгіні мен ертеңі» тақырыбына тобыңызбен ой бөлісіңіз.**

**Өлеңді мәнерлеп оқып, жаттап алыңыз.**

**Үш бақытым**

Ең бірінші бақытым – Халқым менің,   
Соған берем ойымның алтын кенін.   
Ол бар болса, мен бармын, қор болмаймын,   
Қымбатырақ алтыннан нарқым менің.   
  
Ал екінші бақытым – Тілім менің,   
Тас жүректі тіліммен тілімдедім.   
Кей – кейде дүниеден түңілсем де,   
Қасиетті тілімнен түңілмедім.   
  
Бақытым бар үшінші – Отан деген,   
Құдай деген кім десе, Отан дер ем!   
... Оты сөнген жалғанда жан барсың ба?   
Ойланбай – ақ кел дағы от ал менен.   
  
Түтін түтет,   
Өс, өрбі, көгере бер,   
Немерелер көбейсін, шөберелер.   
Жадыңда ұста :   
Жақсылық күтпегейсің!   
От емес, оқ сұрасаң менен егер!   
  
Үш бірдей бақытым бар алақанда,   
(Мені мұндай бақытты жаратар ма?!)   
Үш күн нұрын төгеді аспанымнан,   
Атырау, Алтай, Арқа, Алатауға!!!

(М.Мақатаев)